দিন-রাত মজুরি খেটে বড় করেছিলেন ছেলেকে। ছেলে সরকারি স্কুলের শিক্ষক হিসেবে যোগও দেন। কিন্তু চাকরি পেতেই ছেলের আসল রূপ দেখতে পেলেন বৃদ্ধ দম্পতি! খাবার চাইলে দিনরাত জুটত মার। অবশেষে আদালতের রায়ে খুশির হাওয়া বৃদ্ধ দম্পতির মধ্যে।

এই বিষয়ে অন্যান্য খবর

রাজ্যে তুমুল টুকলি! মাধ্যমিকের দ্বিতীয় দিনেই নজির বঙ্গে, দেখুন ভিডিও


মালদহের মোথাবাড়ির বাঙ্গিটোলার বাসিন্দা বৃদ্ধ দম্পতি তৈমুর শেখ ও নুরনাহার বিবি। জানা গিয়েছে, দিনমজুরি খেটে তিন ছেলেকে বড় করেন ওই দম্পতি। বড় ছেলে সোহেল রানা একটি প্রাইমারি স্কুলের শিক্ষক। অভিযোগ, চাকরি পাওয়ার পর বাবা-মাকে খাবার দিতে অস্বীকার করেন সোহেল। প্রতিবাদ করলে মারধর করা হত বলেও অভিযোগ করছেন ওই বৃদ্ধ দম্পতি। তাঁদের অন্য দুই ছেলে বেকার রয়েছেন বলে জানা গিয়েছে।
দেখুন ভিডিও—
 

উপায় না পেয়ে ২০১৭ সালের ২৯ অগস্ট মালদহ আদালতের দ্বারস্থ হন তৈমুর শেখ ও নুরনাহার বিবি। শুক্রবার সেই মামলারই রায় দেন বিচারক। রায়ে বলা হয়, প্রতিমাসে বাবা-মায়ের ভরণপোষণের জন্য মাথা পিছু তিন হাজার করে মোট ছ’হাজার টাকা দিতে হবে ছেলেকে।
আদালতের রায়ে খুশি বৃদ্ধ দম্পতি। তবে সোহেল আদালতে হাজির না থাকায় এই প্রতিবেদন লেখা পর্যন্ত তাঁর কোনও প্রতিক্রিয়া পাওয়া যায়নি।